A törött váza (Vargha Gyula fordítása)
A vázát, hol e kivesző 
Verbéna búsan csügg alá, 
Véletlenűl egy legyező, 
Érintve csak, megkarcolá.

De marta folyvást, titkosan 
A kristályt a könnyű törés; 
Láthatlanúl, de biztosan 
Terjedt tovább a repedés.

Csepp csepp után elfolyt vize, 
S virága szomjan elepedt, 
Habár nem sejti senki se, 
Hozzá ne nyúljatok, repedt.

Szivünket is gyakorta, csak 
Igy sérti meg a drága kéz,
S magától mind-tovább hasad,
 S szerelmének virága vész.

Még épnek látja a világ, 
De ő, a fínom, mély sebet 
Érzi, hogy nő s terjed tovább. 
Tört szív, hozzá ne érjetek.

Versek

cs:Puklá váza
fr:Le Vase brisé
ru:Разбитая ваза (Сюлли-Прюдом/Апухтин)
ru:Разбитая ваза (Сюлли-Прюдом/Андреевский)
ru:Разбитая ваза (Сюлли-Прюдом/Якубович)